b'\n_START_ARTICLE_\nUljanovsk (lentotukialus)\n_START_PARAGRAPH_\nUljanovsk eli projekti 1143.7 oli suunniteltu Neuvostoliiton laivaston ydink\xc3\xa4ytt\xc3\xb6inen supertukialus. Alus olisi ollut kooltaan 85\xc2\xa0000 tonnia eli v\xc3\xa4h\xc3\xa4n yhdysvaltalaisen Nimitz-luokan aluksia pienempi. Aluksen alkuper\xc3\xa4isen nimen piti olla Kreml, mutta se muutettiin Uljanovskiksi.\n_START_SECTION_\nValmistus\n_START_PARAGRAPH_\nVuonna 1986 hyv\xc3\xa4ksyttiin alustava suunnitelma projektista 1143.7 ja seuraavana vuonna saatiin tekniset piirustukset valmiiksi. Aluksen piti kyet\xc3\xa4 operoimaan 70 lentokoneella, joita olisivat Suhoi Su-33 ja MiG-29K -h\xc3\xa4vitt\xc3\xa4j\xc3\xa4t, tutkakone Jak-44 sek\xc3\xa4 Ka-27/Ka-29 -helikopterit. Aluksella piti olla viistolentokansi, jossa olisi kaksi katapulttia koneiden ilmaan l\xc3\xa4hett\xc3\xa4miseksi, sek\xc3\xa4 keulassa hyppyri. Aluksen omasuojaksi suunniteltiin ilmatorjuntaohjuksia sek\xc3\xa4 kaksitoistaohjuksinen merimaaliohjusten laukaisualusta. Sen uppouma olisi ollut noin 66\xc2\xa0000 tonnia ja t\xc3\xa4ysin kuormattuna yli 75\xc2\xa0000 tonnia. Suunniteltu pituus oli noin 1\xc2\xa0065 jalkaa (326 metri\xc3\xa4). Ydink\xc3\xa4ytt\xc3\xb6isen aluksen suunniteltu nopeus oli 30 solmua._NEWLINE_Aluksen k\xc3\xb6li laskettiin vesille 25. marraskuuta 1988 Nikolajevin etel\xc3\xa4isell\xc3\xa4 telakalla Ukrainassa. Aluksen rakentaminen keskeytettiin marraskuussa 1991 aluksen ollessa 20-prosenttisesti valmis, kun ministeri\xc3\xb6 lopetti aluksen rahoittamisen. Neuvostoliiton hajottua joulukuussa Ukraina ilmoitti alueellaan olevien alusten kuuluvan itselleen. Ukrainan hallitus ilmoitti aluksen romuttamisesta, jotta telakan kapasiteetti vapautuisi muuhun k\xc3\xa4ytt\xc3\xb6\xc3\xb6n. Alus siirrettiin romutettavaksi 3. helmikuuta 1992.'